მერსისაიდული დერბი
მერსისაიდული დერბი — საფეხბურთო მატჩი ქალაქ ლივერპულის ორ მთავარ კლუბ ლივერპულსა და ევერტონს შორის. ორივე კლუბი მდებარეობს ქალაქის ერთ ნაწილში მერსისაიდში, სწორედ აქედან მომდინარეობს დერბის სახელი. თამაშები 1962-63 სეზონის შემდეგ ყოველწლიურად იმართება, უწყვეტობის მხრივ დერბებში, მერსისაიდული დაპირისპირება ყველაზე ხნგრძლივად არის მიჩნეული. ლივერპულის მთავარი სტადიონია ენფილდი, ხოლო ევერტონის გუდისონ პარკი, სტადიონებს ერთმანეთთან აშორებს სტენლის პარკი (1 მილი). მერსისაიდული დერბი ტრადიციულად მოიხსენიება როგორც "მეგობრული დერბი". უემბლის სტადიონზე გამართულ 1984 წლის ლიგის თასის ფინალს დაერქვა "მეგობრული ფინალი", ამის ერთ-ერთი მიზეზი იყო ისიც, რომ ორივე გუნდის გულშემატკივრები ერთად იყვნენ შეკრებილები მერსისაიდში. მსგავსი სიტუაცია განმეორდა 1986 წლის ინგლისის თასის ფინალზეც. 1980-იანების მეორე ნახევრიდან მეტოქეობა კიდევ უფრო მეტად დაიძაბა, თამაშის დროს ხშირია წითელი ბარათები.